སྤྱིར་དམ་ཚིག་ས་མ་ཡ་འབུམ་སྟེ་འཆང་བའི་གསང་སྔགས་རྣལ་འབྱོར་བའི་ཆས་གོས་ལ་སྔགས་གཞུང་སོ་སོའི་བབས་དང་དགོས་དབང་ལ་བསྟུན་པའི་སྔགས་ཆས་དུ་མ་ཞིག་མཆིས་ནའང་སྔགས་གཞུང་ཕལ་ཆེར་གྱི་ཁོག་དབུབ་མཐུན་པར་སྔགས་པའི་ཆས་གོས་དགུ་དང་དུར་ཁྲོད་ཆས་བརྒྱད།རྣལ་འབྱོར་བའི་བྱ་ཆ་སྣ་བདུན་རུས་པའི་རྒྱན་དྲུག་སོགས་ཡིན།ཐོག་མར་ཞྭ་དཀར་གཡུང་དྲུང་བོན་ཞེས་པའི་ཞྭ་ཡི་སྐོར་ཟུར་ཙམ་བརྗོད་ན།ཞྭ་དཀར་ཞེས་པའི་ཞྭ་ནི་དཀར་པོ་རྩེ་རྒྱལ་དང༌།ཞྭ་ཁྱུང་ལྡིང་མ་གཉིས་ལ་གོ་ཞིང་སྔགས་ཞྭ་འདི་ནི་བརྡ་དོན་རྟགས་གསུམ་ཚང་པའི་ལུང་ཟིན་གྱི་ཞྭ་མཆོག་ཅིག་ཡིན་སྟབས།དང་པོ་བྱུང་བའི་ཁུངས་ནི་སྟོན་པ་གཤེན་རབ་ཀྱིས་རྒྱུ་ཡི་བོན་བཞིར་སྤྱོད་སྐབས།བཀའ་རྟགས་ཀྱི་ཞྭ་འདི་བསྟན་པ་བཞག་ནས་བྱིན་གྱིས་རླབས།དེ་རྗེས་བོད་དུ་རྒྱལ་གཤེན་བསྟན་པ་ཉམས་ཆག་དུས་སུ།ནམ་མཁའ་སྣང་བ་མདོག་ཅན་གྱིས་བོན་གཤེན་ཡོངས་ལ་ཞྭ་ཁྲལ་བཀལ་བས།མདོག་ཞྭ་སྣང་སྲིད་རྒྱན་རྫོགས་ཞེས་གྲགས།ལོ་ངམ་རྟ་རྫིས་བོད་རྒྱལ་གྲི་གུམ་སྲོག་དབང་བཀུམ་ནས་བོན་གཤེན་རྣམས་ཀྱི་ཞྭ་འདི་གསོལ་ཏེ་གྲི་འདུར་བཅས་པས།ཞྭ་མཆོག་འདྲོགས་པ་དབང་བསྡུས་ཞེས་མཚན་གསོལ།རྔམ་པ་ལྕེ་རིང་གིས་ཞྭ་འདི་གསོལ་ནས་མཁས་པའི་སྒྲ་ཚད་རྩོད་སྐབས།མཁས་ཞྭ་དཀར་པོ་རྩེ་རྒྱལ་ཞེས་ཟེར།ཞང་རྒྱལ་བཅོ་བརྒྱད་པ་ལིག་མི་སྐྱ་ཡི་སྐུ་གཤེན་སྣང་བཞེད་ལེ་པོས་མུ་མར་གསེར་ཛེ་སྒྲུབ་སྐབས།དབལ་ཞྭ་འབར་བ་རྩེ་གསུམ་ཞེས་ཟེར།སུམ་པ་མུ་སྤྱོད་ཀྱིས་བོན་ཆོས་གཉིས་གྲུབ་རྟགས་རྩལ་འགྲན་སྐབས་ཞྭ་འདི་གསོལ་བས་མཐུ་ཞྭ་སྲིད་གསུམ་ཟིལ་གནོན་ཞེས་འབོད།